CELEX: 32021D2241
Language: da
Date: 2021-12-13 00:00:00
Title: Rådets afgørelse (EU) 2021/2241 af 13. december 2021 om sammensætning af og mandat for Udvalget for det Europæiske Forskningsrum og Innovation (ERAC)

16.12.2021   
               
               
                  DA
               
               
                  Den Europæiske Unions Tidende
               
               
                  L 450/143
               
            
         RÅDETS AFGØRELSE (EU) 2021/2241
         af 13. december 2021
         om sammensætning af og mandat for Udvalget for det Europæiske Forskningsrum og Innovation (ERAC)
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 179, stk. 1, og artikel 240, stk. 3, og
         ud fra følgende betragtninger:
         
                     (1)
                  
                  
                     Ved Rådets resolution af 14. januar 1974 (1) blev der nedsat et udvalg for videnskabelig og teknisk forskning (Crest). Nævnte resolution blev erstattet af Rådets resolution af 28. september 1995 (2), som efterfølgende blev ændret og suppleret, først ved Rådets resolution af 28. maj 2010 (3), hvorved Crest blev omdøbt til »Udvalget for det Europæiske Forskningsrum«, efterfølgende ved Rådets resolution af 30. maj 2013 (4), hvorved det blev omdøbt til »Udvalget for det Europæiske Forskningsrum og Innovation« (»ERAC«), og senere ved Rådets konklusioner af 1. december 2015 om revision af rådgivningsstrukturen for det europæiske forskningsrum (EFR).
                  
               
                     (2)
                  
                  
                     Den 1. december 2020 vedtog Rådet konklusioner om et nyt europæisk forskningsrum (»det nye EFR«), som definerede det som et forskercentreret, værdibaseret samt ekspertise- og virkningsorienteret område, hvor forskere, viden og teknologi støttes og frit kan cirkulere.
                  
               
                     (3)
                  
                  
                     Den 26. november 2021 vedtog Rådet konklusioner om den fremtidige styring af det nye EFR, hvori det påpegede, at det nye EFR og prioriteterne herfor kræver en omfattende omlægning af den nuværende EFR-styring og bekræftede ERAC som det fælles rådgivende udvalg på højt plan vedrørende strategisk politik, der skal yde tidlig rådgivning til Rådet, Kommissionen og medlemsstaterne om strategiske politikspørgsmål vedrørende forskning og innovation (FoI).
                  
               
                     (4)
                  
                  
                     Rådet blev enigt om at revidere ERAC's mandat med henblik på at afspejle styringen af det nye EFR og begrænse medlemskab af ERAC til repræsentanter fra medlemsstaterne og fra Kommissionen med et højt ledelsesansvarsniveau for så vidt angår FoI-politikker. Rådet anerkendte også merværdien af, at sådanne repræsentanter for medlemsstaterne og for Kommissionen i fællesskab leder ERAC.
                  
               
                     (5)
                  
                  
                     ERAC's mandat bør derfor revideres —
                  
               VEDTAGET DENNE AFGØRELSE:
         
            Artikel 1
            
               1.   Det reviderede mandat for Udvalget for det Europæiske Forskningsrum og Innovation vedtages herved.
            
            
               2.   Teksten til det reviderede mandat er anført i bilaget.
            
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 13. december 2021.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  Rådets resolution af 14. januar 1974 om samordningen af den nationale politik og om definitionen af aktioner af fællesskabsinteresse på det videnskabelige og teknologiske område (EFT C 7 af 29.1.1974, s. 2).
         
            (2)  Rådets resolution af 28. september 1995 om CREST (EFT C 264 af 11.10.1995, s. 4).
         
            (3)  Rådets resolution af 28. maj 2010 om udviklingen i styringen af det europæiske forskningsrum (EFR) — jf. dokument 10255/10 på http://register.consilium.europa.eu.
         
            (4)  Rådets resolution af 30. maj 2013 om rådgivningsarbejdet vedrørende det europæiske forskningsrum — jf. dokument 10331/13 på http://register.consilium.europa.eu.
      
      
         
            BILAG
            Mandat for Udvalget for det Europæiske Forskningsrum og Innovation (ERAC)
            UDVALGETS OPGAVER
            
               Artikel 1
               
                  1.   Udvalget for det Europæiske Forskningsrum og Innovation (»udvalget«) er et fælles rådgivende udvalg på højt plan vedrørende strategisk politik, der yder tidlig rådgivning til Rådet, Kommissionen og medlemsstaterne om strategiske politikspørgsmål vedrørende forskning og innovation (FoI).
               
               
                  2.   Udvalgets opgaver omfatter følgende:
                  
                              a)
                           
                           
                              at rådgive om strategiske politikretningslinjer og fremtidige tendenser, der kræver videreudvikling af Unionens og nationale, herunder regionale, FoI-politikker, herunder om Unionens nuværende og næste FoI-rammeprogram og andre relevante FoI-drevne EU-initiativer
                           
                        
                              b)
                           
                           
                              at indlede ajourføringer af politikdagsordenen for EFR ved at yde tidlig strategisk rådgivning, som bl.a. tager hensyn til de fremskridt, der er gjort i de igangværende EFR-tiltag
                           
                        
                              c)
                           
                           
                              at afspejle og yde rådgivning om nye politikkrav, som opfylder kriterierne på politikdagsordenen for EFR, under hele gennemførelsen af politikdagsordenen
                           
                        
                              d)
                           
                           
                              at interagere med styrings- og koordinationsstrukturer på tilsvarende niveau inden for andre relevante politikområder såsom videregående uddannelse og erhvervslivet.
                           
                        
            
            
               Artikel 2
               Udvalget rådgiver og afgiver udtalelser og rapporter efter anmodning fra Rådet eller Kommissionen eller på eget initiativ.
            
            SAMMENSÆTNING
            
               Artikel 3
               
                  1.   Udvalgets medlemmer er medlemsstaterne og Kommissionen (»medlemmerne«).
               
               
                  2.   Hvert medlem udpeger op til to repræsentanter til udvalget, som skal have et højt ledelsesansvarsniveau for så vidt angår FoI-politikker.
               
               
                  3.   Et medlem, der er forhindret i at deltage i et udvalgsmøde, kan udpege en stedfortræder til det pågældende møde eller uddelegere sine opgaver til et andet medlem. Udvalgets formænd og sekretariat underrettes skriftligt herom inden mødet.
               
            
            FORMÆND OG SEKRETARIAT
            
               Artikel 4
               
                  1.   Formandskabet for udvalget varetages i fællesskab af en repræsentant for medlemsstaterne og en repræsentant for Kommissionen.
               
               
                  2.   Udvalget vælger en medformand blandt medlemsstatsrepræsentanterne med et flertal blandt udvalgets medlemmer. Denne medformands embedsperiode er på tre år og kan forlænges én gang.
               
               
                  3.   Den medlemsstat, hvis repræsentant udpeges til medformand for udvalget, og Kommissionen får en supplerende repræsentant i udvalget i medformandens embedsperiode.
               
               
                  4.   Medformændene har ikke stemmeret.
               
            
            
               Artikel 5
               Hvis én af medformændene ikke er i stand til at udføre hvervet som medformand, udpeger denne medformand en stedfortræder efter aftale med den anden medformand.
            
            
               Artikel 6
               Generalsekretariatet for Rådet varetager udvalgets sekretariatsfunktion.
            
            FORRETNINGSGANG
            
               Artikel 7
               Hvis der kræves afstemning, vedtages udtalelser og rapporter med simpelt flertal blandt udvalgets medlemmer. Hvert medlem har én stemme. Udvalget refererer mindretalssynspunkter eller afvigende synspunkter, der er kommet frem under drøftelserne.
            
            
               Artikel 8
               Det er kun medlemmerne, som har taleret på udvalgsmøder. Medformændene kan dog undtagelsesvis bestemme andet.
            
            
               Artikel 9
               Repræsentanter for lande, der er associeret med Unionens FoI-rammeprogram, samt for relevante tredjelande, eksterne eksperter og interessenter kan indbydes til relevante udvalgsmøder, hvis det er hensigtsmæssigt, i forbindelse med specifikke dagsordenspunkter og i overensstemmelse med Rådets forretningsorden.
            
            
               Artikel 10
               Udvalget kan i behørigt begrundede tilfælde overdrage specifikke opgaver til midlertidige ad hoc-taskforcer.
            
            
               Artikel 11
               
                  1.   Der indkaldes til udvalgsmøde to gange om året. Hvis situationen kræver det, indkalder medformændene desuden til et ekstraordinært udvalgsmøde.
               
               
                  2.   Udvalgsmøderne skal normalt finde sted i Bruxelles, men kan i overensstemmelse med Rådets forretningsorden blive afholdt af det land, der varetager det roterende formandskab for Rådet for Den Europæiske Union.
               
            
            
               Artikel 12
               
                  1.   Der nedsættes et styringsråd for udvalget. Styringsrådet består af ERAC-medformændene og én repræsentant for hver af medlemsstaterne i den siddende og den efterfølgende formandskabstrio for Rådet for Den Europæiske Union.
               
               
                  2.   Styringsrådet udvælger og forbereder emner til udvalgets strategiske drøftelser, om nødvendigt med støtte fra udvalgets ad hoc-taskforcer.
               
            
            
               Artikel 13
               Kommissionen underretter regelmæssigt udvalget om EFR-forummets arbejde.
            
            
               Artikel 14
               Udvalget vedtager selv sine procedureregler i overensstemmelse med Rådets forretningsorden.